Rīgā

Datums skatāms laika zīmogā Nr.

Uz 24.09.2019. Nr. 142.9/5/1-10-13/19

Saeimas Izglītības, kultūras un zinātnes komisijas

Sporta apakškomisijai

Par plānoto finansiālo atbalstu

nacionālas nozīmes starptautisku

sporta sacensību organizēšanai Latvijā

Valsts kancelejā ir saņemta Saeimas Izglītības, kultūras un zinātnes komisijas Sporta apakškomisijas 2019. gada 24. septembra vēstule   
Nr. 142.9/5/1-10-13/19, kurā Ministru kabinets tiek lūgts sniegt informāciju, kā 2020. gadā plānots nodrošināt nepieciešamo finansiālo atbalstu nacionālas nozīmes starptautisku sporta sacensību organizēšanai, kā arī tiek lūgts nepieciešamos līdzekļus nacionālas nozīmes starptautisku sporta sacensību organizēšanai Latvijā turpmākos gados ne mazāk kā 2,4 miljoni *euro* gadā paredzēt valsts budžeta bāzes izdevumos.

Saskaņā ar Latvijas Nacionālās sporta padomes 2019. gada 5. jūnija sēdē apstiprināto (prot. Nr.3 4.§) 2020. – 2022. gadā Latvijā plānoto nacionālas nozīmes starptautisko sporta sacensību un valsts mēroga komplekso sporta sacensību (Latvijas Olimpiādes un Latvijas Jaunatnes olimpiādes) kalendāru atzītās sporta federācijas 2020. gadā plāno rīkot vairāk kā 20 nacionālas nozīmes starptautiskas sporta sacensības, kuru organizēšanai pieprasīts valsts budžeta līdzfinansējums 3,5 miljoni *euro* apmērā. Informējam, ka saskaņā ar likumu „Par valsts budžetu 2020. gadam” Izglītības un zinātnes ministrijas (turpmāk – IZM) 2020. gada valsts budžeta programmas 09.00.00 „Sports” apakšprogrammā 09.16.00 „Dotācija nacionālas nozīmes starptautisku sporta pasākumu organizēšanai Latvijā” paredzēti 484 830 *euro*, par kuru sadali lēmums tiks pieņemts 2020. gada janvārī. Papildus minētajam 2020. gada valsts budžeta programmas 09.00.00 „Sports” apakšprogrammā 09.09.00 „Sporta federācijas un sporta pasākumi” sadalei atzīto sporta federāciju 2020. gadā Latvijā organizēto starptautisko sporta sacensību organizatorisko izdevumu segšanai konkursa kārtībā plānots sadalīt vismaz 230 000 *euro*.

Lai gan ierobežota budžeta finansējuma apstākļos papildu finansējumu 2020. gadā šim mērķim nebija iespējams piešķirt, veicot līdzekļu pārdali starp 2019. gada IZM budžeta apakšprogrammām (288 850 *euro* apmērā), veicot līdzekļu pārdali no citu ministriju budžeta programmām un apakšprogrammām uz IZM budžetu (753 558 *euro* apmērā), kā arī, piešķirot papildus līdzekļus no valsts budžeta programmas 02.00.00 „Līdzekļi neparedzētiem gadījumiem” (520 000 *euro* apmērā), 2020. gadā plānoto nacionālas nozīmes starptautisku sporta sacensību organizēšanas izdevumu daļējai segšanai 2019. gadā papildus ir piešķirti

1. 2020. gada FIM pasaules čempionāta motokrosā MXGP klasē posma organizēšanas licences iegādei (biedrībai „Latvijas Motosporta federācija”) – 370 000 *euro*;
2. 2020. gada FIA Eiropas rallija čempionāta posma organizēšanas licences iegādei (biedrībai „Latvijas Automobiļu federācija”) –   
   300 000 *euro*;
3. 2020. gada IIHF pusgada kongresa izmaksu segšanai saistībā ar 2021. gada IIHF pasaules čempionāta hokejā vīriešiem organizēšanu (biedrībai „Latvijas Hokeja federācija”) – 183 268 *euro,* kā arī papildus biedrībai „Latvijas Hokeja federācija” piešķirot 150 000 *euro*, lai segtu izmaksas, kas saistītas ar 2021. gada IIHF pasaules čempionāta hokejā vīriešiem sagatavošanu;
4. 2020. gada FIM pasaules spīdveja Nāciju kausa posma organizēšanas licences iegādei (biedrībai „Latvijas Motosporta federācija”) –   
   165 000 *euro*);
5. 2020. gada FIBV pasaules kausa posma pludmales volejbolā naudas balvu fonda segšanai (biedrībai „Latvijas Volejbola federācija”) –   
   137 640 *euro*;
6. 2020. gada FIL pasaules kausa posma kamaniņu sportā organizēšanai (biedrībai „Latvijas Kamaniņu sporta federācija”) – 95 000 *euro*;
7. 2020. gada IBSF pasaules kausa posma skeletonā un bobslejā divniekiem organizēšanai (biedrībai „Latvijas Bobsleja un skeletona federācija”) – 95 000 *euro*;
8. 2020. gada IBSF Eiropas kausa posma skeletonā un bobslejā divniekiem organizēšanai (biedrībai „Latvijas Bobsleja un skeletona federācija”) – 66 500 *euro*.

Iepriekšminētā rezultātā kopējais valsts līdzfinansējums nacionālas nozīmes starptautisku sporta sacensību organizēšanai Latvijā 2020. gadā ir 2 277 238‬ *euro*.‬

Attiecībā uz plānoto valsts atbalstu nacionālas nozīmes starptautisku sporta sacensību organizēšanai Latvijā 2021. un turpmākajos gados informējam, ka saskaņā ar likumu „Par vidēja termiņa budžeta ietvaru 2020., 2021. un 2022. gadam” 2021. un turpmāko gadu valsts budžeta programmas 09.00.00 „Sports” apakšprogrammā 09.16.00 „Dotācija nacionālas nozīmes starptautisku sporta pasākumu organizēšanai Latvijā” paredzēti 242 415 *euro*. Lai gan jautājums par Latvijā plānoto nacionālas nozīmes starptautisko sporta sacensību kalendārā iekļauto sporta sacensību atbalstīšanu ir izskatāms likumprojekta par valsts budžetu kārtējam gadam un likumprojekta par vidējā termiņa budžeta ietvaru sagatavošanas procesā, ievērojot valsts budžeta finansiālās iespējas, apzinoties, ka minētais budžeta bāzes finansējums ir nepietiekams, IZM jau savlaicīgi ir uzsākusi darbu pie iespējamajiem risinājumiem. Lai nodrošinātu Valdības rīcības plānā Deklarācijas par Artura Krišjāņa Kariņa vadītā Ministru kabineta iecerēto darbību īstenošanai (apstiprināts ar Ministru kabineta 2019. gada 7. maija rīkojumu Nr. 210) iekļauto pasākumu sporta nozares attīstības veicināšanai izpildi, kā arī sagatavotu priekšlikumus sporta nozarei stratēģiski svarīgu lēmumu pieņemšanai, IZM ir izveidota Sporta nozares attīstības darba grupa. Analizējot esošo sporta nozares finansēšanas modeli, IZM ir identificējusi vairākus trūkumus, tai skaitā, nav stabilitāte un prognozējamība ilgtermiņā, regulāri papildus finansējuma pieprasījumi un līdzekļu pārdales, privātā sektora atbalsta neprognozējamība, sporta nozares atbalstam paredzētā publiskā finansējuma sadrumstalotība starp dažādām nozaru ministrijām, sazarota budžeta administrēšanas sistēma nevalstisko sporta organizāciju līmenī, atsevišķu funkciju un uzdevumu pārklāšanās u.c. Darba grupa plāno izstrādāt priekšlikumus par turpmāko pieeju un valsts līdzfinansējuma piešķiršanas kritērijiem nacionālas nozīmes starptautisku sporta sacensību organizēšanai Latvijā, tai skaitā vērtējot šo jautājumu kontekstā ar sporta nozares budžeta prioritātēm 2021. un turpmākajos gados. Latvijas Nacionālās sporta padomes 2019. gada 6. decembra sēdē, uzklausot darba grupas ziņojumu un ieteikumus, tika pieņemts lēmums (prot. Nr. 4 4. §, 4.4. apakšpunkts) konceptuāli atbalstīt nepieciešamību izveidot valsts mērķprogrammu starptautisku sporta sacensību organizēšanas atbalstam, savlaicīgi plānojot starptautisko sporta sacensību norisi un finansēšanu, attīstot sporta tūrismu un popularizējot Latvijas tēlu starptautiski, kā arī veicinot sporta nozares attīstību kopumā.

Pielikumā: Ministru kabineta 2020. gada \_\_. janvāra sēdes protokola Nr. \_\_    . § izraksts.

Cieņā

|  |  |  |
| --- | --- | --- |
| Ministru prezidents | (paraksts\*) | Arturs Krišjānis Kariņš |

\* Dokuments ir parakstīts ar drošu elektronisko parakstu